text: Ulla Tørnæs klar til comeback på sin tidligere hjemmebane.
  26 april 2016 kl. 06.52
  Den nuværende Uddannelses- og Forskningsminister er blevet indstillet som ny folketingskandidat for Venstre i Esbjerg Bykreds.
  Vejen er nu banet for et comeback i Folketinget for Ulla Tørnæs. Efter at Venstres kredsbestyrelse har haft tre kandidater til samtale, har de nu valgt at satse på, at Ulla Tørnæs på ny bliver folketingsmedlem for Venstre i Esbjerg.
  Planen er, at Ulla Tørnæs skal erstatte den tidligere kandidat Jesper Juul Larsen.
  -Vi har valgt, at Ulla Tørnæs er den stærkeste kandidat. Vi får en politiker, der kender lokalområdet og samtidig er hun jo Uddannelses- og Forskningsminister, og vi vil gerne have en stærk stemme på det område her i Esbjerg, siger formand for kredsbestyrelsen Henning Kirk til TV SYD.
  Hvem de to øvrige kandidater var, ønsker Henning Kirk ikke at oplyse. Men ingen af de to var lokale, fortæller Henning Kirk.
  Ulla Tørnæs var i perioden fra 1994 til 2012 også kredsens folketingskandidat, men valgte så at satse på en borgmesterpost i Holstebro. Det lykkedes ikke. I stedet blev hun senere valgt til EU Parlamentet og er altså nu minister.
  Indstillingen af Ulla Tørnæs skal endelig bekræftes på et opstillingsmøde den 9. maj.
  